Bekommernis oor vragmotorbestuurder-stakingHonderde vragmotorbestuurders regoor die land sal, na verwagting, Maandagoggend met ‘n staking begin. Loononderhandelinge tussen vakbonde, insluitend die vervoerwerkersvakbond, Satawu, en die werkgewers het vasgeval, berig EWN. Vakbonde dring aan op ‘n 9% verhoging. Die Road Freight Employers Association (Refa) het ‘n alternatiewe aanbod vir die vakbonde voorgestel, en verwag ‘n reaksie Maandag of Dinsdag dié week. Zenzo Mahlangu, algemene sekretaris van Satawu, het gewaarsku dat die staking die aflewering van brandstof, kos, steenkool en ander goedere sal beïnvloed. “Volgens wat ek verstaan gaan die vragmotorbestuurders Sondag of Maandag begin staak. Ons verwag dat ‘n groot aantal lede gaan staak, maar dat ons eers van Dinsdag af die impak gaan beleef wanneer die staking momentum kry,” het Mahlangu gesê. Volgens Mahlangu sal die gemiddelde persoon deur die staking geraak word indien die staking tot Woensdag toe duur. “Dit is wanneer mense die verskil gaan agterkom, wanneer daar ‘n tekort aan brandstof en kos gaan wees,” het hy bygevoeg. Margretia Brown-Engelbrecht, woordvoerder van Refa, het gesê hulle het gebeurlikheidsplanne gereed. “Ons aanvaar dat al ons lede reg is om te staak, en ons sal voorbereid wees vir enige stakingsaksie wat dalk volg,” het sy gesê. Intussen het die ekonoom Mike Schussler gesê die brandstofsektor gaan die ergste hierdeur geraak word. “Ek verwag nie dat daar in die eerste twee of drie dae ‘n probleem gaan wees nie, maar dit gaan verseker later ‘n probleem word. Soms laat die regering soldate of polisielede toe om die brandstoftenkers te vergesel, indien dit nodig is,” het Schussler gesê.